**Lise Lyngsnes Randeberg**  (født 26. februar 1974 i Namsos) er en norsk fagforeningsleder og fysiker. Randeberg er leder i Akademikerne og professor i biomedisinsk optikk og fotonikk ved Institutt for elektronisk systemdesign ved NTNU. Hun var president i Tekna – Teknisk-naturvitenskapelig forening i perioden 2013 – 2021.

Randebergs fagområde er biomedisinsk optikk og fotonikk. Fagområdet omfatter optisk sensorteknologi og -avbildning, bruk av optiske sensorer i medisin, kartlegging av egenskaper i biologisk vev, optisk modellering, data- og billedanalyse og algoritmeutvikling for slik analyse. Hun har bakgrunn og kompetanse innenfor spektroskopi og hyperspektral avbildning. Randeberg har jobbet med en rekke anvendelser av optisk sensorteknologi, blant annet optiske målinger av gulsott hos nyfødte, aldersbestemmelse av blåmerker for rettsmedisinske anvendelser, effekt av laserbehandling og UV-behandling av hud, karakterisering av leggsår og brannsår og diagnostikk av leddgikt. Randeberg er opptatt av forskningsformidling og har blant annet deltatt i programmene *Newton* og *Schrödingers katt* på NRK TV.

Karriere
--------

Lise Lyngsnes Randeberg har en sivilingeniørgrad (MSc) og doktorgrad (PhD) fra NTNU. Hun er sivilingeniør i fysikk og matematikk (fullført 1999) og fikk i 2005 sin doktorgrad i fysikalsk elektronikk (biomedisinsk optikk) med avhandlingen Diagnostic applications of diffuse reflectance spectroscopy. Hun var førsteamanuensis ved daværende Institutt for elektronikk og telekommunikasjon (nå: Institutt for elektronisk systemdesign) i perioden 2009 – 2011. Hun ble professor samme sted i september 2011. Randeberg er medlem i en rekke norske og internasjonale faglige foreninger og er blant annet senior member i SPIE – the international society for optics and photonics.

Randeberg har hatt en rekke tillitsverv og styreposisjoner. Hun har siden 2003 hatt verv i fagforeningen Tekna, først som lokal tillitsvalgt ved NTNU og senere i Tekna Forskerne. Hun ble i 2011 valgt som foreningens visepresident, og ble i juni 2013 valgt som president. Hun satt som foreningens president i fire perioder fram til 2021. Randeberg har siden 2014 vært styremedlem i hovedorganisasjonen Akademikerne. Hun ble nestleder i 2016, og konstituert som leder fra desember 2021. Den 19. oktober 2022 ble hun valgt til leder av Akademikerne.

I tillegg til engasjementet i Tekna har Randeberg hatt en rekke verv ved NTNU, og var blant annet medlem av NTNUs styre i perioden 2007–2009 som representant for midlertidig ansatte. Hun var styremedlem i Trådløse Trondheim i perioden 2011-2013. I 2013 ble hun valgt inn i styret for Teknisk Ukeblad Media AS, der hun ble valgt til styreleder for perioden 2021–2023.

Hun er styremedlem i Teknisk Museum fra januar 2022. Randeberg har i tillegg hatt internasjonale verv som medlem i styret og presidentskapet i Nordic IN – Industrianställda i Norden, og medlem av executive committee i IndustriAll Europe. I sitt arbeid i Tekna har Randeberg vært spesielt opptatt av arbeidslivspolitikk og nærings- og innovasjonspolitikk. Hun ble i juni 2017 oppnevnt av regjeringen Solberg som medlem av styringsgruppa for Digital 21.

Randeberg er medeier i og en av forskerne bak Picterus AS og Nordiq Products AS. Picterus utvikler en app for smart diagnostikk av gulsott hos nyfødte. Picterus vant i 2015 DNB Healthcare-prisen, og våren 2017 vant foretaket Angel Challenge i Oslo. Nordic Products utvikler en sensor for vitale tegn som pust og puls for bruk i felt. Nordiq Products vant i 2021 etablererstipend fra Adolf Øiens fond, og ble i 2022 plukket ut som en av oppstartbedriftene i Telia Startup.

Priser og utmerkelser
---------------------

* 2007: Technoport Awards: Ung innovasjonspris
* 2014: Claude Rimingtons minnepris 2014, utdelt av Norsk forening for fotobiologi og fotomedisin (NOFFOF)
* 2015: DNBs pris for mest innovative og lovende idé fra et norsk tidlig-fase selskap innenfor helseindustrien (tildelt Picterus AS)
* 2021: Etablererstipend fra Adolf Øiens fond (tildelt Nordiq Products)

Referanser
----------

1. ↑  «Det er et privilegium å få lede Akademikerne». *Akademikerne*. Besøkt 3. november 2022.
2. 1 2  «Randeberg, Lise Lyngsnes.». *wo.cristin.no*. Cristin. Besøkt 9. desember 2022.
3. ↑  «SPIE: Professor Lise L. Randeberg».
4. ↑  Haugstad, Tormod (16. juni 2019). «Lise Lyngsnes Randeberg gjenvalgt som president: – Min Tekna-energi er fornybar!». *Tu.no*. Besøkt 28. august 2022.
5. ↑  «Norsk Teknisk museum». *www.tekniskmuseum.no*. Besøkt 28. august 2022.
6. ↑  «Ny ledning till Nordic IN».
7. ↑  «Pressemelding: Digital21-styringsgruppen er klar». Nærings- og fiskeridepartementet. 7. juli 2017. Besøkt 9. desember 2022. «Digital21-prosjektet skal gi råd og anbefalinger om hvordan næringslivet kan bruke kompetanse, teknologi og forskning til å digitalisere seg. Formålet er å lage en strategi på tvers av næringer og kompetansemiljøer, hvor sentrale aktører stiller seg bak felles mål og anbefalte tiltak.»
8. ↑  «Congratulations to Picterus for winning the Angel Challenge Oslo spring 2017 finale!». Arkivert fra originalen 22. august 2017.
9. ↑  «Nordiq products». *www.nordiqproducts.com*. Besøkt 28. august 2022.
10. ↑  Dahl, Edvin (14. oktober 2021). «Etablererstipendet 2021: Gründerbedrifter med skyhøye ambisjoner.». *Adolf Øiens Fond*. Besøkt 28. august 2022.
11. ↑  «Nordiq Products». *www.telia.no*. Arkivert fra originalen 28. august 2022. Besøkt 28. august 2022.
12. ↑  NRK: Technoport Awards
13. ↑  Vant 1 mill etter pitch-konkurranse: – Surrealistisk

Eksterne lenker
---------------

* Forskningspolitikk, 20.10.2015 Intervju med Lise Lyngsnes Randeberg: – Sats på teknologioverføring
* (no) Publikasjoner av Lise Lyngsnes Randeberg i forskningsdokumentasjonssystemet CRIStin
* (no) Publikasjoner av Lise Lyngsnes Randeberg i BIBSYS
* Google scholar

|  |  |
| --- | --- |
| Oppslagsverk/autoritetsdata | BIBSYS **·** VIAF **·** CRIStin
 |